정조 1년
丁酉正月二十七日申時。上御尊賢閣。坐直承旨玉堂上下番吏曹參議同爲入侍時。左副承旨李義翊。假注書李兢淵。記注官卜台鎭。記事官林錫喆。吏曹參議兪彦鎬。副校理李獻慶。修撰李儒慶。以次進伏訖。上曰。下直禁府都事入侍。賤臣承命出傳。禁府都事金東鎭李始喆進前。上曰。罪人旣以移配荐棘。文書搜探以來。而北關饑荒。羅卒輩討食之弊。各別申飭。可也。仍命先退。上曰。適閱大學或問。欲爲討論。故召見諸學士矣。吏曹參議。則方兼奎章閣直提學。卽宋之龍圖閣學士。而將以備顧問也。今則無職事。可謂太閙矣。上曰。或問是朱子所自述一通文字耶。彦鎬曰。然矣。上曰。知止而后有定以下。皆致知之事乎。彦鎬曰。知止與能得。兼說知行矣。獻慶曰。明儒方孝孺以此大文。爲格致之傳。不當入於經一章云矣。上曰。與晦齋之說同乎。獻慶曰。次序差不同矣。上曰。或問中論小大學。各有年限。今有年過於小學者。不可直從事於大學。以其工夫之不可躐等而然耶。彦鎬曰。然矣。上曰。然則童子時。全沒小學之工者。及壯雖欲向學。已過灑掃應對之年。則奈何。獻慶曰。朱子謂敬字工夫。可以追補童時之失學矣。上曰。誠意與正心。有何分別。彦鎬曰。旣到誠意地頭。則意之所發。已無不實。不患夫此心之不正。而惟其喜怒憂懼之際。察之或不能密。應之或不能順。則此心之用。不能無偏係之失。此所以正心。又在誠意之後者也。雖然正心工夫。視諸誠意。煞有輕重。故正心之正。只可以偏正看。不可以邪正言也。上曰。然矣。獻慶曰。誠意者。用工於心之發處。正心者。用工於心之全體。如所親愛而辟焉。所愛敬而辟焉之類。皆心有偏係之病。克去此病者。乃是正心之工。與誠意工夫。煞有不同。不可喚做一事也。上曰。古之欲明明德於天下之明德。屬於己乎。屬於人乎。彦鎬曰。明德者。是自己之明德也。明於天下者。是自明其德而推以及人。使天下之人。皆各自明其明德也。此明德屬之自己然後。修己治人由本及末之義。乃可見矣。上曰。明德。合人與己而看之。何如。彦鎬曰。自明其德。推以及人。則只言自己。而亦自包得人矣。上曰。以文勢言之。當曰。古之欲平天下者。先治其國。而今云欲明明德於天下者。何歟。彦鎬曰。平天下。是新民之極工。而新民由於明德。則只云平天下。將不知所謂平天下者。爲何物件事。而且夫天下之平。不過先明在我之明德。使夫天下之人。皆明其與我同得之明德也。故於此。特曰。明明德於天下。以見其推己及人之義。而亦所以管攝上下之文勢。通貫始終之工夫者也。上曰。匹庶之學。不過齊家而已。則不必及於治國平天下耶。獻慶曰。雖匹庶。亦可以治人矣。上曰。顔淵問爲邦。孔子答之以行夏之時等語。以此觀之。則學問工夫。必以天下國家爲己任矣。彦鎬曰。雖在匹夫之賤。欲爲有用之學。則天下國家之事。無非吾職分之所當爲者。苟自以爲窮而在下。嫌其出位。不爲之素講而預養。則安於小成。扭於苟徇而已。何可謂之有用之學乎。上曰。學問之士。雖不爲出位之事。其自任。則當以遠大爲期矣。彦鎬曰。學者苟以天下爲己任。則錢穀甲兵。何莫非分內事乎。上曰。孔門諸子中如顔子者。具體而微。則工夫已至於平天下之境歟。彦鎬曰。顔子不在其位。只可言格致誠正之造詣。而所謂平天下者。亦不過擧斯以措之耳。上曰。格物致知爲一事乎。爲兩項事乎。獻慶曰。誠意正心。果是兩項事。而格物致知。自是一事也。物理旣格。則所知已明。豈有先格物而後致知之理乎。故朱子曰。物理之極處。無不到。而吾心之全體大用。無不明矣。彦鎬曰。格致自是一事。而所言之地頭。則少有分界矣。上曰。大學工夫。雖有次序。而非今日格物明日致知。又明日誠意之謂也。匹庶之學。猶可待夫學之成就。施諸事爲。而至於帝王家。旣非二帝三王官天下之時。則或有幼而爲帝王者。或有老而無工夫者。欲待學成而後。始乃爲治。則恐不可爲也。彦鎬曰。非但帝王家學問。雖匹庶之工夫。亦不可盡爲此工夫。然後。始爲彼工夫也。進德之序。雖有界限。而工夫則不然矣。上曰。格致。可屬於道問學邊也。誠正可屬於尊德性邊也。而涵養省察。亦可以分屬耶。彦鎬曰。格致誠正。上有涵養省察。尊德性道問學上。亦有涵養省察。蓋存心與致知。首尾互應。涵養與省察。始終相資。則不必如是分屬矣。上曰。知行不可偏廢。而知之在先乎。獻慶曰。先知而後。可以行。故知在行先。而小學之敎。先從灑掃應對。以此言之。則行在知先矣。彦鎬曰。知行。不可偏廢。而以先後言之。則知爲先。以輕重言之。則行爲重。譬如行路者與其熟知程途。而因循退步。終不得行。不如勇往直前。雖或摘埴。而且行且尋。猶可以得到其所也。以此言之。則行重於知矣。上曰。此言儘然矣。行而不知。猶爲愿愨之人。知而不行。則反歸於退托之科也。故人或有博通經史。該貫義理。而行有所不掩者矣。獻慶曰。記聞論辨雖有餘。而無踐履之實者。固多如此。而亦坐於不能眞知之致也。上曰。然矣。苟使知惡。如知烏喙之殺人。則其誰爲之。知好善如知芻豢之悅口。則亦誰不爲耶。彦鎬曰。烏喙芻豢之眞知。雖愚夫可能。而至於善惡之分。則人之恒言。孰不曰。善可好而惡可惡也。但所謂善者。原於性命之正。而其道難行。所謂惡者。生於形氣之私。而其欲易肆。故取舍向背之際。不能如烏喙芻豢之易知其利害。此所以善者少。而惡者多也。今欲知善之如芻豢。惡之如烏喙。則捨格致而奚以哉。上曰。然矣。如好好色。如惡惡臭。必待窮格而後。可以能矣。彦鎬曰。善惡之辨。只在於理慾公私之分。而不知何者爲理與公。何者爲慾與私。則失其取舍。此所以格致先於誠正者也。上曰。如見其肺肝。栗谷則謂己之肺肝。牛溪則謂小人之肺肝。而栗谷竟從牛溪之論云矣。彦鎬曰。然矣。上曰。誠正。當兼已發未發而看耶。未發時正與不正。初無可論。則誠正。似爲已發之工。而所謂存心。以正心看得。則亦有病矣。彦鎬曰。涵養於未發之時。省察於已發之後者。乃是誠正工夫。不必如是分看。而至於存心與正心。則地頭本自不同矣。上曰。克明德。顧諟天之明命。克明峻德。亦有淺深之可言歟。彦鎬曰。康誥。通言明德也。太甲則言天人一理。無時不明也。帝典則言成德之事也。其言自有淺深矣。上曰。庸學相爲表裏之說。甚好矣。彦鎬曰。聖學輯要首編。總論庸學首章之義者。深切著明。所以相爲表裏之妙。此可見矣。上曰。率性之率字。初學之誤看易矣。道自坦坦。只可循而行之。非有人力之所可容也。且率字。兼人物而言之也。人與物。各有自然當行之理。而至於善惡淸濁之不同。則屬於氣質矣。彦鎬曰。性道敎三言之中。於敎字始屬人邊言之。而修道之功效。可於位育上觀之。則鳥獸魚鱉咸若之治。亦是敎化中出來。以此言之。則修道之敎。亦宜兼人物而看也。上曰。修道之修字。可屬於工夫乎。彦鎬曰。君子之道。修己以治人。則所謂品節之。以爲法於天下者。當自身而始也。然則工夫自在其中矣。上曰。末學淺見。不可驟論性理。而朱子集註。曰。氣以成形。而理亦賦焉。成形雖以氣爲主。而成形之前。只是渾然一理。則理先於氣。而朱子之言。則有若氣先於理者。此何意也。彦鎬曰。理亦賦焉之亦字。可知其成形之前。已有此理。則雖先擧氣字。而不是謂氣先於理也。大抵經傳中此等倒說處甚多。如太極圖說曰。太極動而生陽。夫動後於靜。而先言動者。以太極本靜。故不可以先言靜也。蓋其文勢不得不然。而亦未嘗以此而有違於本義也。上曰。亦字之說。果然矣。理氣固相隨。則元無無理之氣。又無無氣之理矣。獻慶曰。無理。則氣無由生。無氣。則理無所寓。理氣雖異。而不可分而二之也。彦鎬曰。理氣雖不相離。而亦不相混矣。上曰。中庸。以戒愼恐懼爲未發時工夫。而未發時。纔着意戒懼。則此心已發。將何以用工於未發時耶。獻慶曰。凡人一日之內。已發時多。未發時少。豈可先抱戒懼二字。等候未發時。而着下工夫乎。常存敬畏。無時間斷。則未發時。便爲戒愼恐懼。已發後。便能主一無適而已。若着意戒懼。則便是已發。誠如聖諭矣。上曰。所陳甚好矣。常存敬畏。亦不敢忽者。驟看則未發。或似已發矣。彦鎬曰。存字忽字輕看。好矣。上曰。人心未發時。則便無知覺之可言乎。獻慶曰。未發時。雖不見聞。而亦有見聞之理。如一箇明鏡。雖不照物。亦豈無照物之明乎。且先儒云十月純坤之時。雖似無一分陽氣。而其實。則十月三十日之內。已有些少陽氣。逐日潛長。到冬至之日。始成一畫陽。世人徒知一陽始生於冬至。不知微陽已朕於十月也。以此理反隅於人心。則寂然未發之時。已自有動底意思。不可謂靜時。全無動之理也。上曰。陸子靜之學。專主尊德性而沒致知工夫矣。獻慶曰。陸子靜。天資明悟。雖不用力於致知。而自能通曉衆理。故謂人如己。不肯敎以格致工夫。政如自家食飽。敎人勿炊飯耳。上曰。陳同甫之學。何如。彦鎬曰。同甫當南渡之時。慨然有恢復中原之志。故專以事功爲重。而自是一代之英豪矣。獻慶曰。朱子雖有點鐵成金之譏。而奬許其爲人。深相期勉矣。上曰。然矣。仍命退。諸臣以次出。